钦定古今图书集成/历象汇编/庶征典/第024卷 > 群书备考 > 《论日蚀》宋·包拯
## 钦定古今图书集成/历象汇编/庶征典/第024卷 > 群书备考 > 《论日蚀》宋·包拯

臣伏见四月旦日当薄蚀，陛下特降德音，亲决庶狱，
饬身修政，以应天变，此诚古之圣后明辟，克谨天戒
之至意也。臣闻《汉书》云：“夫至尊莫大乎天，天之变莫
大乎日蚀。”盖日者阳之精，人君之象也。君道亏，为阴
所乘，故蚀。日者德也，月者刑也。故圣王日蚀修德，月
蚀修刑。《诗》云：“彼月而蚀，则惟其常。此日而蚀，于何不
臧！”说者云：“月蚀非常。”比之日蚀固常也，日蚀则不臧
矣。然于正阳之月，法尢忌之，由是有伐鼓用币之事。
故人君或遭兹变，必避殿彻膳，克己责躬，明君臣，正
上下，延纳众议，以辅不逮，如是之至也。今正阳之月，
晻然日蚀，而又亢阳益甚，火灾继作，害孰大焉！得非
上天有以丁宁垂诫于陛下耶？伏望“陛下奋乾刚之
至德，畏天地之大异，发号施令，审思乎利害；赏德罚
罪，无间于疏昵。听断不惑，勤俭为先，抑阴尊阳，防微
杜渐。然后日御便殿，博延公卿，询访直言，讲求古道，
励精为治，以答天戒。如此则积异消于上，厉阶绝于
下，足以导引善气，驯致太平。惟陛下留神省察。”